b'\n_START_ARTICLE_\nMezosiderit\n_START_PARAGRAPH_\nMezosiderit (staro ime siderolit) je vrsta kamnito-\xc5\xbeelezovih meteoritov._NEWLINE__NEWLINE_Sestavljeni so v enaki meri iz zlitine nikelj-\xc5\xbeelezo in silikatov. Po zgradbi so bre\xc4\x8de z nepravilno teksturo. Silikati in kovina so obi\xc4\x8dajno v obliki manj\xc5\xa1ih kroglic. Silikatni del vsebuje olivin, piroksen in kalcijeve glinence, imajo podobno sestavo kot evkriti in diogenoti.\n_START_SECTION_\nPadci mezosideritov\n_START_PARAGRAPH_\nMezosideriti so zelo redki meteoriti. Do leta 2006 so jih na\xc5\xa1li samo 86, od tega pa samo 7 takih, ki so jih opazovali pri padcu. So pa mezosideriti med najve\xc4\x8djimi znanimi meteoriti. Po padcu meteorita v pu\xc5\xa1\xc4\x8davi Atakama v \xc4\x8cilu so na\xc5\xa1li celo 3,8 ton ostankov padlega mteorita. Prve mezosiderite so odkrili v 19. stoletju. Ker so v njih videli svetlo kovino, so mislili, da vsebujejo srebro ali pa vsaj bli\xc5\xbeino srebrove rude. V letu 1995 je padel velik mezosiderit na Kitajskem. Imel je skupno maso 129\xc2\xa0kg. V letu 1879 je po veliki ognjeni krogli v Esthervillu (Iowa, ZDA) padlo na tla veliko delcev, ki so imeli skupno maso 320\xc2\xa0kg. Od padcev mezosideritov je znan \xc5\xa1e padec meteorita pri kraju Lowicz (Poljska) v letu 1935. Takrat so na\xc5\xa1li skupno 59\xc2\xa0kg ostankov meteorita. Padci mezosideritov so se zgodili \xc5\xa1e v kraju Barea (\xc5\xa0panija) v letu 1842, v kraju Veramin (Iran) v letu 1880, v Papui Novi Gvineji leta 1933 in v kraju Patwar (Indija) leta 1935.'